PMIndiaData/PMIndiaSum huggingface dataset:
రహదారి ర‌వాణా, హైవేల రంగంలో భార‌త‌దేశానికి, యునైటెడ్ అర‌బ్ ఎమిరేట్స్ కు మ‌ధ్య‌న ద్వైపాక్షిక స‌హ‌కారానికి సంబంధించిన‌ అవగాహనపూర్వక ఒప్పందానికి (ఎమ్ఒయు కు)  ఆమోదం తెలిపిన మంత్రివర్గం

రహదారి ర‌వాణా, హైవేల రంగంలో భార‌త‌దేశానికి, యునైటెడ్ అర‌బ్ ఎమిరేట్స్ కు మ‌ధ్య‌ ద్వైపాక్షిక స‌హ‌కారానికి సంబంధించిన‌ అవగాహనపూర్వక ఒప్పందానికి (ఎమ్ఒయు కు) మంత్రివర్గం ఆమోదం తెలిపింది. ప్ర‌ధాన మంత్రి శ్రీ నరేంద్ర మోదీ కేంద్ర మంత్రివర్గ సమావేశానికి అధ్య‌క్ష‌త‌ వహించారు. ఈ ఎమ్ఒయు పైన భార‌త‌దేశ‌ రహదారి ర‌వాణా, హైవేల మంత్రిత్వ శాఖ‌కు, యునైటెడ్ అర‌బ్ ఎమిరేట్స్‌కు చెందిన ఫెడ‌ర‌ల్ ట్రాన్స్ పోర్ట్ అథారిటీ- ల్యాండ్ అండ్ మెరిటైమ్‌కు మ‌ధ్య‌ సంత‌కాలు జ‌రగనున్నాయి. ఈ ఎమ్ఒయు ద్వారా ఇరు దేశాల మ‌ధ్య‌ స‌హ‌కారం పెంపొందుతుంది. ప‌ర‌స్ప‌రం ఇచ్చి పుచ్చుకోవ‌డం జ‌రుగుతుంది. ఉమ్మ‌డిగా కార్య‌క్ర‌మాలు రూపొందుతాయి. త‌ద్వారా మౌలిక వ‌స‌తుల క‌ల్ప‌న అభివృద్ధిలో పెట్టుబ‌డులు పెరుగడ‌మే కాకుండా కార్యాచ‌ర‌ణ‌లో స‌మ‌ర్థ‌త పెరుగుతుంది. ఈ ఎమ్ఒయు వ‌ల్ల దేశంలో రహదారి ర‌వాణా రంగ‌ంలో భ‌ద్ర‌త పెరుగుతుంది. వ్య‌యం త‌గ్గి, స‌మ‌ర్థ‌వంత‌మైన‌, ప‌ర్యావ‌ర‌ణ హితకరమైన మార్పులు చోటు చేసుకొంటాయి. ఇరు దేశాల మ‌ధ్య‌ స‌హ‌కారం కోసం సంస్థాగ‌త వ్య‌వ‌స్థ రూపొందుతుంది. ఎమ్ఒయు లోని ముఖ్యాంశాలు ఈ కింది విధంగా ఉన్నాయి : రహదారి ద్వారా ప్ర‌యాణికుల ర‌వాణా, వ‌స్తువుల ర‌వాణా విష‌యంలో ర‌వాణా సాంకేతిక‌త‌లు, ర‌వాణా విధానాల అంశాలకు సంబంధించి ఇరు దేశాల మ‌ధ్య‌ స‌హ‌కారం, విజ్ఞాన బ‌దిలీ, స‌మాచారం ఇచ్చి పుచ్చుకోవ‌డం ఉంటుంది. రహదారులు/హైవేల నిర్మాణం, నిర్వ‌హ‌ణ‌లో మౌలిక వ‌స‌తుల ఏర్పాటు, సాంకేతికత‌ వినియోగం, ప్ర‌మాణాలు పెంచ‌డంలో ప్ర‌ణాళిక‌, ప‌రిపాల‌న, నిర్వ‌హ‌ణలో ఉభయ దేశాలు స‌హ‌క‌రించుకొంటాయి. రహదారి ప్ర‌మాదాల కార‌ణంగా మ‌ర‌ణాల‌ను, గాయాల‌ను త‌గ్గించ‌డానికి గాను ఇరు దేశాలు స‌మాచారాన్ని, ఉత్త‌మ విధానాల‌ను ఆదాన ప్రదానం చేసుకొంటాయి. త‌ద్వారా రహదారి భ‌ద్ర‌త ప‌థ‌కాలు, రహదారి భ‌ద్ర‌త‌ కోసం చేప‌ట్టే వ్యూహాలు మెరుగ‌వుతాయి. ఉచిత ర‌వాణా రోడ్ల విష‌యంలోను, టోల్ రోడ్ల విష‌యంలోను ఎదురుయ్యే స‌మ‌స్య‌ల ప‌రిష్కారానికి సంబంధించి స‌మాచారం, ఉత్త‌మ విధానాలలొ ప‌ర‌స్ప‌ర స‌హ‌కారం. ఎల‌క్ట్రానిక్ టోల్ క‌లెక్ష‌న్ సిస్ట‌మ్‌తో పాటు ఉచితంగా ఉప‌యోగించుకొనే రహదారుల విష‌యంలో ఆధునిక విధానాలు, సాంకేతిక‌తలకు కూడా ఇది వ‌ర్తిస్తుంది. రహదారులు, వంతెన‌ల నిర్మాణంలోను రెండు దేశాలు ఉమ్మ‌డిగా చేప‌ట్టే ప‌రిశోధ‌న‌లోను ఆధునిక సాంకేతిక‌త‌ల స‌మాచారాల్ని ఇరు దేశాలు పంచుకొంటాయి. లాజిస్టిక్స్ పార్కులు, సరకుల ర‌వాణా లాజిస్టిక్స్, ట్రాన్స్‌పొర్టేష‌న్ వేర్ హౌసింగ్, విలువను జోడించిన సేవలను (విఎఎస్‌ ను) ఏర్పాటు చేయ‌డానికిగాను పెట్టుబ‌డుల స‌మీక‌ర‌ణ‌లో స‌మాచారాన్ని, స‌హ‌కారాన్ని ఇచ్చి పుచ్చుకోవ‌డం జ‌రుగుతుంది. త‌ద్వారా ఆర్ధికాభివృద్ధి జ‌ర‌గ‌డ‌మే కాకుండా వ‌స్తు ర‌వాణా ఎటువంటి ఒడుదొడుకులు లేకుండా జ‌రుగుతుంది.
ఒడిశా లోని భువనేశ్వర్ లో ఉన్న ఎస్ యు ఎమ్ ఆసుపత్రిలో సంభవించిన అగ్ని ప్రమాద బాధితులకు అనుగ్రహపూర్వక ఆర్థిక సహాయాన్ని మంజూరు చేసిన ప్రధాన మంత్ర

ప్ర‌ధాన మంత్రి శ్రీ న‌రేంద్ర మోదీ ఒడిశా లోని భువనేశ్వర్ లో ఉన్న ఎస్ యు ఎమ్ ఆసుపత్రిలో 2016 అక్టోబరు 17వ తేదీనాడు జరిగిన అగ్నిప్రమాదంలో ప్రాణాలు కోల్పోయిన వారికి ఒక్కొక్కరికి రూ.2 లక్షల చొప్పున అనుగ్రహపూర్వక ఆర్థిక సహాయాన్ని వారి బంధువులకు మంజూరు చేశారు. అలాగే, అదే అగ్నిప్రమాదంలో తీవ్రంగా గాయపడిన వారికి సైతం ఒక్కొక్కరికి రూ.50,000 వంతున మంజూరు చేశారు. ఈ ఎక్స్ గ్రేషియా రిలీఫ్ ను ప్రధాన మంత్రి జాతీయ పరిహార నిధి నుండి మంజూరు చేయడమైంది.
శ్రీ పెజావర పీఠాధిపతి శ్రీ విశ్వేశ తీర్థ స్వామీజీ శివైక్యం పట్ల సంతాపం తెలిపిన ప్రధాన మంత్రి

ప్రధాన మంత్రి శ్రీ నరేంద్ర మోదీ ఉడుపి లోని శ్రీ పెజావర మఠాని కి చెందిన శ్రీ విశ్వేశ తీర్థ స్వామిజీ శివైక్యం చెందినందుకు సంతాపం వ్యక్తం తెలిపారు. ‘‘ఉడుపి లోని శ్రీ పెజావర మఠాని కి చెందిన శ్రీ విశ్వేశ తీర్థ స్వామీజీ లక్షలాది మంది హృదయాల్లో చిరస్థాయి గా నిలిచిపోతారు. మార్గదర్శకుడి గా విశ్వేశ తీర్థ స్వామి ఎందరో జీవితాల్లో వెలుగులు నింపారు. సేవ, ఆధ్యాత్మికత కు స్వామీజీ ఓ పవర్ హౌస్ లాంటి వారు. న్యాయమైన, దయగల సమాజ నిర్మాణానికై స్వామీజీ నిరంతరం పని చేశారు. ఓం శాంతి. శ్రీ విశ్వేశ తీర్థ స్వామీజీ నుండి నేర్చుకోవడానికి అనేక అవకాశాలు లభించడం నా అదృష్టం గా భావిస్తాను. ఇటీవల గురుపౌర్ణమి సందర్భం గా స్వామీజీ ని కలవడం ఎప్పటి కీ గుర్తుండిపోతుంది. స్వామీజీ అందించిన విజ్ఞానం ఎప్పటికీ నిలచిపోతుంది. భక్తజనాని కి నా ప్రగాఢ సంతాపం. నా ఆలోచనలు స్వామీజీ అనుచరుల తో ఉన్నాయి” అని ఒక సందేశం లో ప్రధాన మంత్రి పేర్కొన్నారు.
దేశంలో గ్రామీణ గృహ‌ నిర్మాణాన్ని ప్రోత్సహించేందుకు ఒక కొత్త పథకానికి ఆమోదం తెలిపిన మంత్రివర్గం

దేశంలో గ్రామీణ గృహ‌ నిర్మాణాన్ని ప్రోత్సహించేందుకు ఒక కొత్త పథకానికి కేంద్ర మంత్రివర్గం ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివర్గ సమావేశానికి అధ్యక్షత వహించారు. ఈ పథకంలో భాగంగా ప్రభుత్వం వడ్డీ సబ్సిడీని సమకూర్చనుంది. ప్రధాన మంత్రి ఆవాస్ యోజన [గ్రామీణ్.. పిఎంఎవై (జి)] పరిధికి వెలుపల ఉన్న ప్రతి ఒక్క గ్రామీణ కుటుంబానికి వడ్డీ సబ్సిడీ లభించనుంది. ఈ పథకం గ్రామీణ ప్రాంతాలలోని ప్రజలకు నూతన గృహాలను నిర్మించుకోవడానికి గాని, లేదా ఇప్పటికే ఉన్న వారి పక్కా ఇళ్లకు మరింతగా మెరుగులు దిద్దుకోవడానికి గాని వీలు కల్పిస్తుంది. ఈ పథకంలో భాగంగా రుణం స్వీకరించే లబ్ధిదారుకు రూ.2 లక్షల వరకు రుణ రాశికి వడ్డీ సబ్సిడీని సమకూర్చడం జరుగుతుంది. ఈ పథకాన్ని నేషనల్ హౌసింగ్ బ్యాంక్ అమలుపరుస్తుంది. వడ్డీ సబ్సిడీలో 3 శాతం నెట్ ప్రెజెంట్ వేల్యూ ను ప్రభుత్వం నేషనల్ హౌసింగ్ బ్యాంకుకు అందజేస్తే, నేషనల్ హౌసింగ్ బ్యాంక్ దానిని తన వంతుగా ప్రధాన రుణ సంస్థలకు (షెడ్యూల్డు వాణిజ్య బ్యాంకులు, ఎన్ బిఎఫ్ సిలు వంటి వాటికి) మళ్లిస్తుంది. ఫలితంగా లబ్ధిదారుకు నెలవారీ సమాన వాయిదా (ఇఎమ్ఐ) తగ్గుతుంది. ఈ పథకంలో భాగంగా, పిఎమ్ఎవై-జి తో యుక్తమైన కలయికకు అవసరమైన చర్యలను కూడా ప్రభుత్వం చేపడుతుంది. ఈ చర్యలలో ఇప్పుడున్న ఏర్పాట్ల ద్వారానే లబ్ధిదారుకు సాంకేతిక మద్దతును అందించడం కూడా చేరి ఉంటుంది. ఈ కొత్త పథకం గ్రామీణ ప్రాంతాలలో గృహ‌ నిర్మాణ‌ కార్యకలాపాలు అధికం అయ్యేందుకు తోడ్పడడంతో పాటు, గ్రామీణ గృహ‌ నిర్మాణ‌ రంగంలో ఉపాధి అవకాశాలను సృష్టించగలుగుతుందని ఆశిస్తున్నారు.
వడ్ నగర్ లో పర్యటించిన ప్రధాన మంత్రి; ‘ఇంటెన్సిఫైడ్ మిషన్ ఇంద్రధనుష్’ కు ప్రారంభం; బహిరంగ సభను ఉద్దేశించి ప్రసంగం

ప్ర‌ధాన మంత్రి శ్రీ న‌రేంద్ర మోదీ తాను ప్రధాన మంత్రి పదవిని స్వీకరించిన నాటి నుండి మొట్టమొదటి సారి ఈ రోజు తన స్వంత ఊరు వడ్ నగర్ లో పర్యటించారు. పట్టణ నివాసులు ప్రధాన మంత్రికి స్వాగతం పలికేందుకు వీధులలో గుమిగూడారు. ఆయన హాట్ కేశ్వర్ దేవాలయంలో పూజలో పాల్గొన్నారు. తాను బాలుడిగా ఉన్నప్పుడు చదువుకున్న బడికి ఆయన వెళ్లి అక్కడ కొద్దిసేపు ఉన్నారు. వడ్ నగర్ లోని జిఎమ్ఇఆర్ఎస్ వైద్య కళాశాలను ప్రధాన మంత్రి సందర్శించి, ఆ విద్యాసంస్థను దేశ ప్రజలకు అంకితం చేసేందుకు ఏర్పాటు చేసిన ఒక ఫలకాన్ని ఆయన ఆవిష్కరించారు. విద్యార్థులతో కాసేపు ఆయన సంభాషించారు. ఒక బహిరంగ సభలో ప్రధాన మంత్రి పాల్గొని, ఆ సందర్భంగా ‘ఇంటెన్సిఫైడ్ మిషన్ ఇంద్రధనుష్’ను ప్రారంభించారు. వంద శాతం టీకాల లభ్యత లక్ష్యసాధన దిశగా జరుగుతున్న పురోగమనాన్ని వేగవంతం చేసేందుకు ఈ కార్యక్రమాన్ని ఉద్దేశించడమైంది. తక్కువ స్థాయిలో మాత్రమే టీకాలు అందుతున్న పట్టణ ప్రాంతాలు ఇతర ప్రదేశాల పట్ల ఈ కార్యక్రమంలో భాగంగా మరింత శ్రద్ధ తీసుకొంటారు. ‘ఆశా’ (ASHA)వర్కర్ల ప‌నితీరును మెరుగు ప‌రచేందుకు ఉద్దేశించిన ఒక కొత్త త‌ర‌హా మొబైల్ ఫోన్ అప్లికేష‌న్ అయినటువంటి ImTeCHO ప్రారంభ సందర్భంగా ఇ-టాబ్లెట్‌ ల‌ను ఆరోగ్య కార్యకర్తలకు ప్ర‌ధాన మంత్రి పంపిణీ చేశారు. అలాగే ఆయన కొన్ని అభివృద్ధి పథకాలను కూడా ప్రారంభించారు. ఉత్సాహంతో తొణికిసలాడుతున్న ప్రజాసందోహాన్ని ఉద్దేశించి ప్రసంగించిన ప్ర‌ధాన మంత్రి ఒకరి స్వంత ఊరికి తిరిగి రావడం మరియు ఈ విధమైనటువంటి ఆత్మీయ స్వాగతాన్ని అందుకోవడం ప్రత్యేకమైనదని చెప్పారు. నేను ఈ రోజున ఏ స్థితిలో ఉన్నా అదంతా ఈ గడ్డ మీద మీ అందరిలో ఒకడిగా ఉంటూ నేను నేర్చుకొన్నటువంటి విలువల కారణంగానే అని ప్రధాన మంత్రి అన్నారు. మీ ఆశీస్సులతో నేను తిరిగివెళ్తాను. మరి దేశ ప్రజల కోసం నేను మరింతగా కష్టపడతానని మీకు హామీ ఇస్తున్నాను అని వడ్ నగర్ ప్రజలతో ప్రధాన మంత్రి అన్నారు. ఆరోగ్య రంగానికి సంబంధించినటువంటి పథకాలను మరీ ముఖ్యంగా ‘ఇంటెన్సిఫైడ్ మిషన్ ఇంద్రధనుష్’ను ప్రారంభించే అవకాశం దక్కడం పట్ల ప్రధాన మంత్రి హర్షం వ్యక్తంచేశారు. స్టెంట్ ల ధరలను ప్రభుత్వం ఎలా దించిందీ ఆయన ప్రస్తావించారు. ఆరోగ్యసంరక్షణ సేవలను పేదలు భరించగలిగే స్థాయికి చేర్చేందుకు ప్రభుత్వం అదే పనిగా కృషిచేస్తోందని చెప్పారు. వైద్య కళాశాల విద్యార్థులతో తన ఇష్టాగోష్ఠిని గురించి ప్రధాన మంత్రి ప్రస్తావిస్తూ, మన సమాజంలో ప్రజాసేవ చేయగల వైద్యులు మరింత మంది కావాల్సివుందని తెలిపారు.
ముద్ర రుణాల‌కు ప‌ర‌ప‌తి హామీ నిధి ఏర్పాటుకు కేంద్రం ఆమోదం – రీ ఫైనాన్స్ కార్య‌క‌లాపాల‌కు బాస‌ట‌

మైక్రో యూనిట్స్ డెవ‌ల‌ప్‌మెంట్ రీ ఫైనాన్స్ ఏజెన్సీ (MUDRA : ముద్ర‌) రుణాల‌కు ఒక ప‌ర‌ప‌తి హామీ నిధిని ఏర్పాటు చేయ‌డం, ముద్ర లిమిటెడ్ ను ఎస్ ఐ డీ బీ ఐ పూర్తి యాజ‌మాన్యంలోని అనుబంధ సంస్థగా ప‌నిచేసే ముద్ర స్మాల్ ఇండ‌స్ట్రీస్ డెవ‌ల‌ప్ మెంట్ బ్యాంక్ ఆఫ్ ఇండియా (ఎస్ ఐ డీ బీ ఐ) బ్యాంక్ గా మార్చ‌డం.. ఈ రెండు ప్ర‌తిపాద‌న‌ల‌కు కేంద్ర మంత్రి మండ‌లి ఆమోదం తెలిపింది. కేంద్ర మంత్రివ‌ర్గ స‌మావేశానికి ప్ర‌ధాని శ్రీ న‌రేంద్ర మోదీ అధ్య‌క్ష‌త వ‌హించారు. తొలి విడ‌త‌లో సూక్ష్మ‌, ల‌ఘు సంస్థ‌ల‌కు రూ. 1,00,000 కోట్ల‌కు పైగా విలువైన రుణాల‌కు ఈ నిధి పూచీని ఇస్తుంద‌ని భావిస్తున్నారు. ఈ ప‌థ‌కం ముఖ్యాంశాలు ఈ కింది విధంగా ఉన్నాయి. (1) 2015, ఏప్రిల్ 8 మొద‌లుకొని ప్ర‌ధాన‌మంత్రి ముద్రా యోజ‌న కింద మంజూరైన రుణాల‌కు హామీ ఇవ్వ‌డానికి క్రెడిట్ గ్యారంటీ ఫండ్ ఫ‌ర్ ముద్రా యూనిట్స్ (సీ జీ ఎఫ్ ఎం యూ)ను నెల‌కొల్పుతారు. మెంబ‌ర్ లెండింగ్ ఇన్‌స్టిట్యూష‌న్స్ (ఎం ఎల్ ఐలు) అయిన‌టువంటి బ్యాంకులు / ఎన్ బీ ఎఫ్ సీ లు / ఎం ఎఫ్ ఐ లు / ఇత‌ర విత్త మ‌ధ్య‌వ‌ర్తిత్వ సంస్థ‌లు.. వీటికి క్రెడిట్ రిస్క్ ను త‌గ్గించ‌డం సీ జీ ఎఫ్ ఎం యూ స్థాప‌న‌లోని ముఖ్య ఉద్దేశం. (2) వేర్వేరు క్రెడిట్ గ్యారంటీ ఫండ్ ల కార్య‌క‌లాపాలు నిర్వ‌హించ‌డానికి కంపెనీల చ‌ట్టం, 1956 (2013) కింద ఏర్పాటైన ద నేష‌న‌ల్ క్రెడిట్ గ్యారంటీ ట్ర‌స్టీ కంపెనీ లిమిటెడ్ (ఎన్ సీ జీ టీ సీ లిమిటెడ్‌) అనేది ఈ ఫండ్ కు ట్ర‌స్టీగా ఉంటుంది. ఎన్ సీ జీ టీ సీ లిమిటెడ్ కేంద్ర ప్ర‌భుత్వ పూర్తి యాజ‌మాన్యంలో న‌డుస్తున్న కంపెనీ. (3) హామీని పోర్టు ఫోలియో ఆధారంగా… పోర్టు ఫోలియోలోని అమౌంట్ ఇన్ డిఫాల్ట్ లో గ‌రిష్టంగా 50 శాతం వ‌ర‌కు ప్రాతిప‌దిక‌గా తీసుకొని… స‌మ‌కూరుస్తారు. ముద్ర (ఎస్ ఐ డీ బీ ఐ) బ్యాంకు రీ ఫైనాన్స్ కార్య‌క‌లాపాల‌ను చేప‌డుతుంది. పోర్ట‌ల్ మేనేజ్ మెంట్, స‌మాచార నిధి విశ్లేష‌ణ లపై ప్ర‌త్యేకంగా శ్ర‌ద్ధ తీసుకొంటూ స‌పోర్టు స‌ర్వీసుల‌ను అందిస్తుంది. అంతేకాకుండా కేంద్ర ప్ర‌భుత్వం సూచ‌న మేర‌కు /కేంద్ర ప్ర‌భుత్వం అప్ప‌గించే ఇత‌ర ప‌నుల‌ను కూడా పూర్తి చేస్తుంది. నేప‌థ్యం : ముద్ర‌ బ్యాంకును రూ. 20 వేల కోట్ల‌తో, క్రెడిట్ గ్యారంటీ ఫండ్ ను రూ. 3 వేల కోట్ల‌తో ఏర్పాటు చేస్తామ‌ని 2015 – 16 బ‌డ్జెటు ప్ర‌సంగంలో తెలిపారు. 2015 ఏప్రిల్ లో ప్ర‌ధాన‌మంత్రి ముద్ర యోజ‌న (పీ ఎం ఎం వై) స్థాప‌న‌ కన్నా ముంద‌స్తు చ‌ర్య‌గా 2015 మార్చిలో ముద్ర లిమిటెడ్‌ను ఎస్ ఐ డీ బీ ఐ కి కార్పొరేట్ అనుబంధ సంస్థ‌గా ఏర్పాటు చేశారు. రిజ‌ర్వు బ్యాంకు రూ. 20,000 కోట్ల‌ను కేటాయించింది. అందులో తొలి విడ‌త‌గా రూ. 5 వేల కోట్ల‌ను రీ ఫైనాన్స్ రూపంలో “ముద్ర” అందుకుంది.
ఉక్రెయిన్ అధ్యక్షుడుమాననీయ వోలోడిమిర్జెలెన్‌స్కీతోప్రధానమంత్రి ఫోన్‌ సంభాషణ

ప్రధానమంత్రి శ్రీ నరేంద్ర మోదీ ఇవాళ ఉక్రెయిన్ అధ్యక్షుడు మాననీయ వోలోడిమిర్ జెలెన్‌స్కీతో ఫోన్లో సంభాషించారు. ఈ సందర్భంగా జి20కి భారత్‌ అధ్యక్షతపై ఉక్రెయిన్ అధ్యక్షుడు శుభాకాంక్షలు తెలిపారు. ప్రధానమంత్రి స్పందిస్తూ- జి20కి అధ్యక్షత సమయంలో భారత్‌ ప్రాధాన్యాల గురించి వివరించారు. ఇందులో భాగంగా ఆహార, ఇంధన భద్రత వంటి అంశాల్లో వర్ధమాన దేశాల గళానికి ప్రాముఖ్యం ఇస్తామని ఆయన తెలిపారు. ద్వైపాక్షిక సహకారం బలోపేతానికిగల అవకాశాలై దేశాధినేతలిద్దరూ చర్చించారు. ఈ ఏడాది ఆరంభంలో ఉక్రెయిన్‌ నుంచి స్వదేశం వచ్చిన భారత విద్యార్థుల చదువు కొనసాగింపునకు ఏర్పాటు చేయాల్సిందిగా ప్రధానమంత్రి ఉక్రెయిన్‌ అధికారవర్గాలను కోరారు. ఉక్రెయిన్‌లో ప్రస్తుత ఘర్షణకు సంబంధించి వారిద్దరూ తమ అభిప్రాయాలను పంచుకున్నారు. శత్రుత్వాలను తక్షణం విడనాడాలన్న తన పిలుపును ప్రధాని మోదీ గట్టిగా పునరుద్ఘాటించారు. అలాగే విభేదాలకు శాశ్వత పరిష్కారం అన్వేషించే దిశగా ఉభయ పక్షాలు మళ్లీ చర్చలు, దౌత్య మార్గం అనుసరించాలని కోరారు. ఏదేమైనప్పటికీ శాంతి ప్రయత్నాలకు భారత్‌ సదా మద్దతిస్తుందని కూడా ప్రధాని స్పష్టం చేశారు. బాధిత ఉక్రెయిన్‌ పౌరులకు మానవతా సహాయం కొనసాగించడంలో భారత్‌ నిబద్ధతకు హామీ ఇచ్చారు.
మహారాష్ట్ర లో జరిగిన రోడ్డు ప్రమాదం పట్ల దు:ఖాన్నివ్యక్తం చేసిన ప్రధాన మంత్రి

ప్ర‌ధాన మంత్రి శ్రీ న‌రేంద్ర మోదీ మహారాష్ట్ర లోని నాశిక్ జిల్లా లో ఓ రోడ్డు ప్రమాదం లో ప్రాణ నష్టం సంభవించడం పట్ల దు:ఖాన్ని వ్యక్తం చేశారు. ‘‘మహారాష్ట్ర లోని నాశిక్ జిల్లా లో జరిగిన రోడ్డు ప్రమాదం దురదృష్టకరం. ఈ విచార ఘడియలో, బాధిత కుటుంబాల శోకం లో నేను సైతం పాలుపంచుకొంటున్నాను. ఈ ఘటన లో గాయపడిన వారు త్వరితగతిన కోలుకోవాలని ఆ ఈశ్వరుడి ని ప్రార్థిస్తున్నాను’’ అని ఒక సందేశం లో ప్రధాన మంత్రి పేర్కొన్నారు.
ప్ర‌ధాన మంత్రి జాతీయ వోటర్ల దినం నాడు పౌరులకు అభినందనలు తెలిపారు

ప్ర‌ధాన మంత్రి శ్రీ న‌రేంద్ర మోదీ దేశ పౌరులకు జాతీయ వోటర్ల దిన శుభాభినందనలను తెలియజేశారు. ఎన్నికలను ప్రజాస్వామ్యంలో వచ్చే పండుగ రోజులుగా ఆయన అభివర్ణిస్తూ, అర్హత కలిగిన ప్రతి ఒక్క వోటరు వారి వోటు హక్కును వినియోగించుకోవాలని విజ్ఞ‌ప్తి చేశారు. అలాగే, యువజనులు వారికి 18 ఏళ్ల వయస్సు రావడంతోనే వోటర్లుగా తమ పేర్లను నమోదు చేసుకోవాలని కూడా ప్రధాన మంత్రి యువజనులకు పిలుపునిచ్చారు. “జాతీయ వోటర్ల దిన సందర్భంగా మీ అందరికీ అభినందనలు. మనం ఎన్నికల సంఘాన్ని అభినందిద్దాం. మన ప్రజాస్వామ్యంలో వారు పోషిస్తున్న ముఖ్యమైన పాత్రకుగాను వారికి నమస్కారిద్దాం. ఎన్నికలనేవి ప్రజాస్వామ్యంలో పండుగల మాదిరిగా జరుపుకోవలసిన సంబరాలు. అవి ప్రజల అభిలాషను వ్యక్తం చేస్తాయి. ప్రజాస్వామ్యంలో ప్రజాభిలాషయే సర్వోన్నతమైనటువంటిది. నేను ప్రతి ఒక్క వోటరు.. అతడికి లేదా ఆమెకు.. ఉన్న వోటు వేసే హక్కును వినియోగించుకోవలసిందిగా విజ్ఞ‌ప్తి చేస్తున్నాను. అలాగే, నా యువ మిత్రులకు.. వారికి 18 ఏళ్లు రావడంతోనే వోటర్లుగా పేర్లు నమోదు చేసుకోవలసిందిగా కూడా.. పిలుపు ఇస్తున్నాను” అని ప్రధాన మంత్రి తమ సందేశంలో పేర్కొన్నారు.
ఆంధ్రప్రదేశ్‌లోని ఏలూరులోగల రసాయన కర్మాగారం దుర్ఘటనలో ప్రాణనష్టంపై ప్రధానమంత్రి సంతాపం

ఆంధ్రప్రదేశ్‌లోని ఏలూరులోగల రసాయన కర్మాగారంలో ప్రమాదంతో ప్రాణనష్టం వాటిల్లడంపై ప్రధాని శ్రీ నరేంద్ర మోదీ ప్రగాఢ సంతాపం ప్రకటించారు. ఈ దుర్ఘటనలో గాయపడిన వారందరూ త్వరగా కోలుకోవాలని ఆయన ప్రార్థించారు. ఈ మేరకు ప్రధానమంత్రి కార్యాలయం ఒక ట్వీట్‌ ద్వారా పంపిన సందేశంలో- “ఆంధ్రప్రదేశ్‌లోని ఏలూరులోగల రసాయన కర్మాగారంలో ప్రమాదం వల్ల కొందరు ప్రాణాలు కోల్పోవడం నన్నెంతో బాధించింది. ఈ దుర్ఘటనలో మరణించినవారి కుటుంబాలకు నా ప్రగాఢ సానుభూతి తెలుపుతూ గాయపడిన వారు త్వరగా కోలుకోవాలని ప్రార్థిస్తున్నాను” అని పేర్కొన్నారు.
ప్ర‌ధాన మంత్రి తో కెన‌డా ప్ర‌తిప‌క్ష నేత శ్రీ‌ ఆండ్రూ షీర్ భేటీ

కెన‌డా లో క‌న్స‌ర్వేటివ్ పార్టీ నేత మ‌రియు కెన‌డా పార్ల‌మెంటు లో విప‌క్ష నాయ‌కుడు అయిన శ్రీ‌ ఎండ్రూ శీర్ ప్ర‌ధాన మంత్రి శ్రీ న‌రేంద్ర మోదీ తో ఈ రోజు న న్యూ ఢిల్లీ లో స‌మావేశ‌మ‌య్యారు. ఈ సంద‌ర్భంగా ప్ర‌ధాన మంత్రి మాట్లాడుతూ, 2015 వ సంవ‌త్స‌రం లో కెన‌డా ను తాను సంద‌ర్శించిన సంద‌ర్భం లో ఉభ‌య దేశాల మ‌ధ్య సంబంధం వ్యూహాత్మ‌క‌మైన‌టు వంటి భాగ‌స్వామ్యం స్థాయి కి ఎదిగిన‌ట్లు గుర్తుకు తెచ్చుకొన్నారు. వివిధ రంగాల లో ద్వైపాక్షిక స‌హ‌కారాన్ని బ‌లోపేతం చేసుకోవ‌డానికి ప్రాముఖ్యం ఇవ్వాల్సి వుందని ఆయ‌న స్ప‌ష్టం చేశారు. ఇరు దేశాల మ‌ధ్య గల స్నేహ‌పూర్వ‌క సంబంధాల‌ను మ‌రింతగా అభివృద్ధి ప‌ర‌చుకోవాల‌న్న అభిప్రాయాన్ని శ్రీ శీర్ వ్యక్తం చేశారు. అక్టోబ‌ర్ నెల 7వ తేదీ మొద‌లుకొని 13 వ తేదీ వరకు భార‌త‌దేశం లో ప‌ర్య‌టించే శ్రీ శీర్ కు భారతదేశంలో ఈ ప్రవాసం ఆహ్లాదాన్ని ప్రసాదించాల‌ంటూ ప్ర‌ధాన మంత్రి ఆకాంక్షించారు.
ఖ్వాజా మొయినుద్దీన్ చిశ్తీ దర్గా లో సమర్పించడానికిగాను చాదర్ ను అప్పగించిన ప్రధాన మంత్రి

ప్ర‌ధాన మంత్రి శ్రీ న‌రేంద్ర మోదీ ఖ్వాజా మొయినుద్దీన్ చిశ్తీ దర్గా లో సమర్పించడానికిగాను ‘‘చాదర్’’ ను ఈ రోజు అల్పసంఖ్యాక వర్గాల వారి వ్యవహారాలు మరియు పార్లమెంటరీ వ్యవహారాల శాఖ సహాయ మంత్రి (స్వతంత్ర బాధ్యత) శ్రీ ముఖ్తార్ అబ్బాస్ నక్వీకి మరియు ఈశాన్య ప్రాంత అభివృద్ధి శాఖ సహాయ మంత్రి (స్వతంత్ర బాధ్యత), ప్రధాన మంత్రి కార్యాలయం, సిబ్బంది, ప్రజా ఫిర్యాదులు & పెన్షన్ లు, అణు శక్తి, ఇంకా అంతరిక్ష శాఖ మంత్రి డాక్టర్ జితేంద్ర సింగ్ లకు ఈ రోజు న్యూ ఢిల్లీ లో అప్పగించారు. అలాగే, ప్రధాన మంత్రి ఖ్వాజా మొయినుద్దీన్ చిశ్తీ వార్షిక ఉర్స్ సందర్భంగా ప్రపంచమంతటా విస్తరించివున్న ఖ్వాజా మొయినుద్దీన్ చిశ్తీ అనుయాయులకు అభినందనలను మరియు శుభాకాంక్షలను కూడా తెలియజేశారు. ప్రధాన మంత్రి తన సందేశంలో భారతదేశపు ఘనమైన ఆధ్యాత్మిక సంబంధ సంప్రదాయాలకు ఖ్వాజా మొయినుద్దీన్ చిశ్తీ ఒక సంకేతం అని పేర్కొన్నారు. మానవ జాతికి గరీబ్ నవాజ్ అందించిన సేవలు భవిష్యత్తు తరాల వారికి ఒక ప్రేరణగా నిలుస్తాయని ఆయన అన్నారు. త్వరలో జరగనున్న ఉర్స్ నిర్వహణ విజయవంతం కావాలని ఆయన తన శుభాకాంక్షలు అందజేశారు.
బ్రిటన్ ప్రధానికి భారత ప్రధాని శ్రీ నరేంద్ర మోదీ కానుకలు

బ్రిటన్ ప్రధాని శ్రీ డేవిడ్ కామెరాన్కు ప్రధాని శ్రీ నరేంద్ర మోదీ అపురూపమైన కానుకలు అందజేశారు. చెక్క, పాలరాయి, వెండి పదార్థాల సాయంతో ప్రత్యేకంగా చేతితో తయారు చేసిన బుక్ ఎండ్స్ జత (పుస్తకాల దొంతరలు పడిపోకుండా అటూ ఇటూ అడ్డుగా ఉండే కళాకృతుల)ను బహుమతిగా అందజేశారు. ఈ బుక్ ఎండ్స్ తయారీలో ఒక విశిష్టత ఉంది. ప్రతి బుక్ ఎండ్ మధ్యలో ఒక వెండి గంటను అమర్చారు. మనిషిలోని అంతర్గత జ్ఞానానికి ఈ వెండి గంట ప్రతీకగా నిలుస్తోంది. ఈ గంట పైన భగవద్గీతలోని సంస్కృత శ్లోకాన్ని చూడవచ్చు. దాని ఇంగ్లీషు అనువాదాన్ని గంట లోపలి భాగంలో చెక్కారు. భగవద్గీత అధ్యాయం 13నుంచి తీసుకున్న 15, 16 శ్లోకాలను ఈ గంటలపై చెక్కారు. ఇవి అత్యున్నతస్థాయి ఆధ్యాత్మిక సత్యాలను చాటుతున్నాయి. ప్రతి గంట పైనా ఒక శ్లోకాన్ని చెక్కారు. ఆ శ్లోకాలు.. బహిరన్తశ్చ భూతానామచరం చరమేవ చ | సూక్ష్మత్వాత్తదవిజ్ఞేయం దూరస్థం చాన్తికే చ తత్ | అవిభక్తం చ భూతేషు విభక్తిమివ చ స్థితమ్ | భూతభర్తృ చ తజ్ఞేయం గ్రసిష్ణు ప్రభువిష్ణు చ | శ్లోకాలు 15, 16 ల అర్థం ఇలా ఉంది. పరమాత్మ సర్వ ప్రాణుల సమాహారం కాకున్నా వాటిలో నిలచియుండును. సూక్ష్మత్వకారణంగా ఆయన భౌతికేంద్రియాలకు అగోచరుడు, అగ్రాహ్యుడును అయి ఉన్నాడు. అతి దూరమున ఉన్నను అతడు సర్వులకు సమీపముననే ఉండును. (శ్లోకం 15) సర్వేశ్వరుడు విడదీయగూడని వాడైనను జీవులన్నింటియందు ఆతని ఉనికి ఉన్నది; దీనినే సృష్టికర్తగా చెప్పుకోవలసి ఉన్నది; ఆతడే స్థితి, లయకారుడు కూడా అయి ఉన్నాడు. (శ్లోకం 16) ఈ బహుమతులతో పాటు బ్రిటన్ ప్రధాని శ్రీ కామెరాన్ కు ఒక అరుదైన పుస్తకాన్ని శ్రీ నరేంద్ర మోదీ అందజేశారు. మొదటి ప్రపంచ యుద్ధంపై వెలువడిన శ్రీ రాబర్ట్ గ్రేవ్స్ రచన గుడ్ బై టు ఆల్ దట్ అంటే ప్రధాని శ్రీ కామెరాన్కు చాలా ఇష్టం. ఇది దృష్టిలో పెట్టుకొని ఆ పుస్తక ప్రతితో పాటు శ్రీ డేవిడ్ ఒమిస్సీ రచించిన ఇండియన్ వాయిసెస్ ఆఫ్ ది గ్రేట్ వార్ పుస్తకాన్నికూడా ప్రధాని శ్రీ నరేంద్ర మోదీ బహూకరించారు. బ్రిటన్ ప్రథమ మహిళకు కేరళలో చేతివృత్తి కళాకారులు తయారు చేసిన అరుదైన అరన్ములా లోహ దర్పణాన్ని అందజేశారు. దీనితోపాటు నాణ్యమైన గొర్రెల ఉన్నితో నేసిన శాలువాలను కూడా బహూకరించారు.
భారతదేశం- బంగ్లాదేశ్ సరిహద్దు ప్రాంతంలో బార్డర్ హాట్ (బజారు)లను నెలకొల్పేందుకు ఉద్దేశించిన సవరణలు చేసినటువంటి ఒక  ఎమ్ఒయు కు మరియు మోడ్ ఆఫ్ ఆపరేషన్ కు ఆమోదం తెలిపిన మంత్రివర్గం

భారతదేశం- బంగ్లాదేశ్ సరిహద్దు ప్రాంతం వద్ద బార్డర్ హాట్ (బజారు)లను నెలకొల్పేందుకుగాను సవరించినటువంటి అవగాహనపూర్వక ఒప్పంద పత్రం (ఎమ్ఒయు) కు మరియు మోడ్ ఆఫ్ ఆపరేషన్ (ఎమ్ఒఒ) కు ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఆమోదం తెలిపింది. స్థానిక ఉత్పత్తులను స్థానిక మార్కెట్లలో విక్రయించే సాంప్రదాయక పద్ధతిని ప్రోత్సహించడం ద్వారా- రెండు దేశాల సరిహద్దుల వెంబడి సుదూర ప్రాంతాలలో నివసిస్తున్న ప్రజల శ్రేయస్సును వృద్ధిపరచాలన్నది బార్డర్ హాట్ ల ధ్యేయం. ఈ చర్యలు సమాజంలోని అట్టడుగు వర్గాల ప్రజల ఆర్ధిక శ్రేయస్సుకు దోహదం చేస్తాయి. ప్రస్తుతం మేఘాలయలో రెండు, త్రిపురలో రెండు వెరసి నాలుగు బార్డర్ హాట్ లు పనిచేస్తున్నాయి. 2010 సంవత్సరం అక్టోబర్ 23వ తేదీ నాడు బంగ్లాదేశ్ కు, భారతదేశానికి మధ్య ఎమ్ఒయు, ఎమ్ఒఒ లపై సంతకాలు జరిగాక వీటిని ఏర్పాటు చేశారు. ఆ తరువాత 2012 మే 15వ తేదీ నాడు బార్డర్ హాట్ లకు సంబంధించి యాడెండమ్ టు మోడ్ ఆఫ్ ఆపరేషన్ పైన సంతకాలయ్యాయి. ఈ సవరించిన ఎమ్ఒయు మరియు మోడ్ ఆఫ్ ఆపరేషన్ లు అదనపు బార్డర్ హాట్ లను నెలకొల్పి, వాటి కార్యకలాపాలను ఆరంభించేందుకు తగిన చట్టబద్దతను కల్పిస్తాయి.
ప్ర‌ముఖ పురావ‌స్తు శాస్త్ర‌వేత్త శ్రీ బ్రజ్ బ‌సి లాల్ మృతికి సంతాపం తెలిపి నివాళుల‌ర్పించిన ప్ర‌ధాన‌మంత్రి శ్రీ న‌రేంద్ర మోదీ

ప్ర‌ముఖ పురాత‌త్వ శాస్త్ర‌వేత్త బ్ర‌జ్ బ‌సి లాల్ మృతికి ప్ర‌ధాన‌మంత్రి శ్రీ న‌రేంద్ర మోదీ సంతాపం తెలిపారు. ఈ సంద‌ర్భంగా ప్ర‌ధాన‌మంత్రి ఒక ట్వీట్ చేస్తూ, శ్రీ బసి లాల్ గొప్ప వ్య‌క్తి. సంస్కృతి , పుతాతత్వ శాస్త్రానికి ఆయ‌న అందించిన సేవ‌లు గొప్ప‌వి. గొప్ప మేధావిగా ఆయ‌న గుర్తుండి పోతారు. వైభ‌వోజ్వ‌ల‌మైన మ‌న గ‌త కాలంతో మ‌నల్ని ఆయ‌న అనుసంధానం చేశారు. వారి మృతి ఎంతో బాధాక‌రం. దివంగ‌త బ‌సిలాల్ కుటుంబ స‌భ్యులు, వారి స్నేహితుల వైపే నా ఆలోచ‌న‌లు ఉన్నాయి.
ప్రధాన మంత్రి తో సి ఐ ఎస్ సి ఒ చైర్మన్ భేటీ

ప్రధాన మంత్రి శ్రీ నరేంద్ర మోదీతో సి ఐ ఎస్ సి ఒ (సిస్కో) చైర్మన్ శ్రీ జాన్ చాంబర్స్ ఈ రోజు సమావేశమయ్యారు. ఈ సమావేశం సందర్భంగా భారతదేశంలో సిస్కో చేపట్టదలుస్తున్న డిజిటైజేషన్ యాక్సిలరేషన్ ప్రోగ్రామ్ తీరుతెన్నులను గురించి, ఈ కార్యక్రమం ప్రధాన మంత్రి దార్శనికతతోను, ఇంకా డిజిటల్ ఇండియా, స్కిల్ ఇండియా, మేక్ ఇన్ ఇండియా, స్టార్ట్-అప్ ఇండియా, స్మార్ట్ సిటీస్ మరియు సైబర్ సెక్యూరిటీ ల వంటి కార్యక్రమాలతోను ఏ విధంగా తుల తూగుతున్నదీ ప్రధాన మంత్రికి శ్రీ చాంబర్స్ వివరించారు. సిస్కో తలపెట్టిన ఈ చొరవను ప్రధాన మంత్రి అభినందించారు. దూర ప్రాంత విద్య వంటి కొన్ని రంగాలలో ఈ చొరవ తాలూకు ప్రయోజనాలు సిద్ధిస్తాయని ప్రధాన మంత్రి నొక్కిచెప్పారు. సబ్సిడీలు దారి మళ్లకుండా డిజిటల్ సాంకేతిక విజ్ఞాన వినియోగం తోడ్పడిందని ఆయన అన్నారు. అంతే కాకుండా, సైబర్ సెక్యూరిటీ రంగంలో సహకారానికి ఉన్న అవకాశాలను గురించి కూడా ఆయన చర్చించారు.
ప్రఖ్యాత సంగీత దర్శకుడు రవీంద్ర జైన్‌ మృతికి ప్రధాని సంతాపం.

సుప్రసిద్ధ సినీ సంగీత దర్శకుడు రవీంద్రజైన్‌ మరణం పట్ల ప్రధాని శ్రీ నరేంద్ర మోదీ సంతాపం వ్యక్తంచేశారు. వైవిధ్యభరితమైన సంగీతాన్ని అందించినందుకు, పోరాట స్ఫూర్తికి రవీంద్ర జైన్‌ను మనం ఎప్పటికీ స్మరించుకుంటాం. ఆ యన మరణం నాకెంతో బాధ కలిగించింది. ఆ యన కుటుంబ సభ్యులకు, అభిమానులకు నా సంతాపాన్ని తెలియజేస్తున్నాను. అని ప్రధానమంత్రి అన్నారు.
01.07.2017 నాటి నుండి వ‌ర్తించే విధంగా కేంద్ర ప్ర‌భుత్వ ఉద్యోగుల‌కు 1 శాతం అద‌న‌పు క‌రువు భ‌త్యం మ‌రియు పింఛ‌న్ దారుల‌కు డియ‌ర్‌నెస్ రిలీఫ్ విడుద‌ల‌కు ఆమోదం తెలిపిన మంత్రివ‌ర్గం

ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం కేంద్ర ప్ర‌భుత్వ ఉద్యోగుల‌కు అద‌నంగా ఒక శాతం క‌రువు భ‌త్యం (డిఎ) మ‌రియు పింఛ‌న్ దారుల‌కు డియ‌ర్‌నెస్ రిలీఫ్ (డిఆర్‌) విడుద‌ల‌కు త‌న ఆమోదాన్ని తెలియజేసింది. ఇది 01.07.2017 నుండి వ‌ర్తించ‌నుంది. అధిక ధ‌ర‌ల‌ వల్ల కలుగుతున్న న‌ష్టాన్ని భర్తీ చేసేందుకు మూల వేత‌నం/పింఛ‌న్ లో ఇప్పుడున్న 4 శాతానికి అద‌నంగా 1 శాతం డిఎ కిస్తీని విడుద‌ల చేస్తారు. ఈ పెరుగుద‌ల 7వ కేంద్ర వేత‌న సంఘం సిఫారసుల ఆధారంగా ఆమోదించిన‌టువంటి ఒక సూత్రానికి అనుగుణంగా ఉంది. డిఎ మ‌రియు డిఆర్ ల కార‌ణంగా ఖ‌జానా పై ప‌డే ఉమ్మ‌డి భారం ఒక సంవ‌త్స‌రానికి 3068.26 కోట్ల రూపాయ‌లుగాను మ‌రియు 2017-18 ఆర్థిక సంవ‌త్స‌రంలో (2017 జులై నుండి 2018 ఫిబ్ర‌వ‌రి మ‌ధ్య 8 నెల‌ల కాలానికి) 2045.50 కోట్ల రూపాయ‌లు గాను ఉంటుంది. ఇది దాదాపు 49.26 ల‌క్ష‌ల మంది కేంద్ర ప్ర‌భుత్వ ఉద్యోగుల‌తో పాటు 61.17 ల‌క్ష‌ల మంది పింఛ‌న్ దారుల‌కు ప్ర‌యోజ‌నాన్ని చేకూర్చనుంది.
రాజ్య సభ కు కొత్త గా నామినేట్ అయిన సభ్యుల కు అభినందనలు తెలిపిన ప్రధాన మంత్రి

జీవనం లోని విభిన్న రంగాల కు చెందిన ప్రముఖులు రాజ్య సభ కు నామినేట్ అయిన సందర్భం లో ప్రధాన మంత్రి శ్రీ నరేంద్ర మోదీ వారికి అభినందనల ను తెలియజేశారు. క్రీడాకారిణి పి.టి. ఉష గారి ని, సంగీత దర్శకుడు శ్రీ ఇళయరాజా ను, పరోపకారి మరియు సామాజిక కార్యకర్త శ్రీ వీరేంద్ర హెగ్గడె ను, చలనచిత్ర దర్శకుడు మరియు సినిమా కథ రచయిత శ్రీ వి. విజయేంద్ర ప్రసాద్ ను రాజ్య సభ కు నామినేట్ చేయడమైంది. ప్రధాన మంత్రి ఒక ట్వీట్ లో – ‘‘పి.టి. ఉష గారు భారతదేశం లో ప్రతి ఒక్కరికీ ప్రేరణ గా ఉన్నారు. క్రీడల లో ఆమె కార్యసాధన లు అందరికే తెలిసినవే. కానీ, గడచిన అనేక సంవత్సరాల లో వర్ధమాన క్రీడాకారిణుల కు/క్రీడాకారుల కు సలహాల ను, శిక్షణ ను ఇస్తూ వస్తున్న ఆమె కృషి సైతం అంతే ప్రశంసనీయం గా ఉన్నది. ఆవిడ రాజ్య సభ కు నామినేట్ అవుతున్న సందర్భం లో ఇవే అభినందన లు. @PTUshaOfficial’’ ‘‘@ilaiyaraaja ఇళయరాజా గారి యొక్క సృజనాత్మక ప్రతిభ తరాల కు అతీతం గా వ్యక్తుల ను సమ్మోహపెట్టింది. ఆయన స్వరకల్పన లు అనేక భావనల ను సుందరం గా వ్యక్తపరుస్తూ ఉంటాయి. ఆయన జీవన యాత్ర అంత ప్రేరణ దాయకం గానూ ఉంది; ఆయన ఒక సీదా సాదా నేపథ్యం నుంచి ఎదిగి, మరి ఇన్ని ఘనమైనటువంటి కార్యాల ను సాధించారు. రాజ్య సభ కు ఆయన నామినేట్ కావడం సంతోషాన్ని కలిగిస్తున్నది.’’ ‘‘శ్రీ వీరేంద్ర హెగ్గడె గారు సాముదాయిక సేవ లో అందరి కంటే ముందు వరుస లో నిలబడ్డారు. ధర్మస్థల ఆలయం లో జరిగిన ప్రార్థనల లో పాలుపంచుకొనే అవకాశం తో పాటు గా ఆరోగ్యం, విద్య మరియు సంస్కృతి రంగాల లో ఆయన ద్వారా జరుగుతున్న మహత్కార్యాల ను తిలకించే అవకాశం కూడా నాకు లభించింది. ఆయన తప్పక పార్లమెంటరీ కార్యకలాపాల ను సుసంపన్నం చేయగలరు.’’ ‘‘శ్రీ వి. విజయేంద్ర ప్రసాద్ గారు దశాబ్దాల తరబడి సృజనాత్మక ప్రపంచం తో జతపడి ఉన్నారు. ఆయన రచన లు భారతదేశం యొక్క గౌరవశాలి సంస్కృతి కి అద్దం పడతాయి; అంతే కాదు, ఈ రచనల కు ప్రపంచ స్థాయి లో ఖ్యాతి దక్కింది. ఆయన కు రాజ్య సభ కు నామినేట్ అయినందుకు ఇవే అభినందన లు.’’ అని పేర్కొన్నారు.
విదేశీ పెట్టుబడుల ప్రోత్సాహక మండలి (ఎఫ్ఐపిబి) కార్యకలాపాల మూసివేతకు ఆమోదం తెలిపిన మంత్రివర్గం

ఫారిన్ ఇన్ వెస్ట్ మెంట్ ప్రమోషన్ బోర్డు (ఎఫ్ఐపిబి) కార్యకలాపాల మూసివేతకు ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఆమోదం తెలిపింది. ఈ ప్రతిపాదనలో ఎఫ్ఐపిబి ని రద్దు చేయడంసేందుకు మరియు ప్రభుత్వ ఆమోదం అవసరమయ్యే ఎఫ్ డిఐ సంబంధిత దరఖాస్తులను ప్రాసెస్ చేసేందుకుగాను అడ్మినిస్ట్రేటివ్ మినిస్ట్రీలు/విభాగాలకు అనుమతిని ఇవ్వడం అనే అంశాలు చేరి ఉన్నాయి. ఇక నుండి, ఎఫ్ డిఐ ల దరఖాస్తుల ప్రాసెసింగుకు మరియు ఆ దరఖాస్తులకు ఇప్పటి ఎఫ్ డిఐ విధానంతో పాటు ఎఫ్ఇఎమ్ ఎ ల ప్రకారం ప్రభుత్వ ఆమోదం తెలపడానికి సంబంధించిన పనిని ఆయా మంత్రిత్వ శాఖలు విభాగాలు నడిపిస్తాయి. ఈ క్రమంలో వాణిజ్య శాఖ లోని పారిశ్రామిక విధానం ప్రోత్సాహక విభాగం (డిఐపిపి)ని సంప్రతిస్తాయి. అలాగే దరఖాస్తుల ప్రాసెసింగుకు, ఇప్పటి ఎఫ్ డిఐ విధానం ప్రకారం ప్రభుత్వ నిర్ణయాలకు సంబంధించిన స్టాండర్డ్ ఆపరేటింగ్ ప్రొసీజర్ (ఎస్ఒపి) ని కూడా జారీ చేస్తాయి. దీనికి తోడు, విదేశీ పెట్టుబడిదారులు భారతదేశాన్ని మరింత ఆకర్షణీయమైన గమ్యస్థానంగా గుర్తించనున్నారు. ఫలితంగా మరింత ఎఫ్ డిఐ దేశంలోకి తరలిరాగలదు. ఈ చర్య వ్యాపారాన్ని సులభతరంగా మార్చడానికి తోడ్పడనుంది. అంతే కాక, ఈ నిర్ణయం కనీస స్థాయి ప్రభుత్వం మరియు గరిష్ఠ స్థాయి పాలన సూత్రాన్ని ప్రోత్సహించేదే కానుంది. పూర్వ రంగం ఎఫ్ఐపిబిని రద్దు చేయాలన్న ప్రతిపాదనను మంత్రివర్గం 2017 మే 24వ తేదీ నాడు జరిగిన సమావేశంలో ఆమోదించింది. ప్రస్తుతం, దరఖాస్తులను ఆర్థిక మంత్రిత్వ శాఖ లోని ఆర్థిక వ్యవహారాల విభాగం (డిఇఎ)లో భాగంగా ఉన్న ఎఫ్ఐపిబి పరిశీలిస్తోంది. ఎఫ్ఐపిబి లో ఎఫ్ డిఐ దరఖాస్తులపై ఒక సిఫారసును చేయడానికి గాను భారత ప్రభుత్వ వేరు వేరు కార్యదర్శులతో ఏర్పాటైంది. మంత్రివర్గం నిర్ణయం తీసుకున్న తరువాత, ఈ పనిని రంగాల వారీ అడ్మినిస్ట్రేటివ్ మినిస్ట్రీలు స్వతంత్రంగా పూర్తి చేయనున్నాయి.